**A mindentjáró malmocska**

Egyszer volt, hol nem volt, volt egyszer egy ember. Nagy szegénységben élt feleségével és gyermekeivel. Egy kis ökröcske volt minden vagyonuk.

Egyszer az erdőbe ment fáért az ökröcskével. Ott összetalálkozott a napjötti király lányával és a napmenti király fiával. A fiú addig kérlelte, míg nekiadta az ökröt. Hálából így szólt a királyfi:

- Jöjjön el apámhoz, s kérje az ökörért cserébe a mindentjáró malmocskát!

A szegény ember megrakta száraz ágakkal a szekerét, s nagy kínlódva hazahúzta. Haragudott rá otthon a szegény asszony, s azonnal küldte a királyhoz.

Mikor odaért, a malmot kérte jutalmul. A király nagy nehezen ugyan, de odaadta neki. Kifelé menet odalépett hozzá a fiúcska, s azt mondta:

- Mondja majd otthon a malomnak, hogy: „ Mindentjáró malmocskám, járj nekem ételt, italt, pénzt!” Meglátja, csak úgy ontja majd magából ezeket. Ha már megelégelte a járását, csak ezt mondja: „ Elég már!”

Hazafelé menet találkozott egy nagy fekete kalapos emberrel, aki ennivalót kért tőle. Rögvest ki is próbálták a malmocskát. Degeszre ették magukat. A kalapos ember kérte a szegény embert, hogy cserélje el a malmocskát az ő golyózáport szóró varázskalapjára. El is cserélte. Aztán elváltak egymástól.

Ám a szegény ember nemsokára megbánta a cserét, s búsulni kezdett. Ekkor váratlanul megszólalt a kalapos ember ott felejtett varázsbotja:

- Miért búsulsz, édes gazdám?

A szegény ember elmesélte bánatát. Abban a pillanatban az ütlegelő bot kiugrott a kezéből, s pár pillanat múlva a malmocskával tért vissza. Volt nagy öröm otthon, mikor kipróbálták a malmot!

Egyszer gyalogosan jött az úton a napmenti király a feleségével és a fiával. Elvette a birodalmát az északi király. Látta ezt a szegény ember, s rögvest indult visszaszerezni azt. A bot és a kalap segítségével megsemmisítette az északi király seregét. A napmenti király boldogan tért vissza a palotájába.

Később a fölcseperedett királyfi feleségül vette a napjötti királykisasszonyt. S boldogan éltek, míg meg nem haltak.

                                                                                    (magyar népmese)

**1. Kik a történet szereplői? Húzd alá a mesében!**

**2. Mit kért a szegény ember a királytól az ökröcskéért cserébe?**

**Színezd be a képét!**

****

**3. Karikázd be a helyes válaszoknak megfelelő képeket!**

a) Mire cserélte el a szegény ember a malmocskát?



b) Mit ajándékozott a szegény ember a királyfinak?



**4. Számozással jelöld a helyes sorrendet!**

**\_\_\_\_\_** A szegény ember találkozott egy nagy kalapos emberrel.

\_\_\_\_\_ A napmenti király elvesztette a birodalmát.

\_\_\_\_\_ A szegény ember hazahúzta a száraz ágakkal megrakott szekerét.

\_\_\_\_\_ A királyfi feleségül vette a napjötti királykisasszonyt.

\_\_\_\_\_ A bot és a kalap segítségével megsemmisítették az északi király

           seregét.

5. Miért haragudott a szegény emberre a felesége? ………………………………………….

………………………………………………………………………………………………….

Mit kért a szegény embertől a fekete kalapos ember? …………………………………………

………………………………………………………………………………………………….

Miért gyalogolt a napmenti király a feleségével meg a fiával? ……………………………….

………………………………………………………………………………………………….

**5. Melyik közmondás lehetne a mese tanulsága? Húzd alá!**

A hazugot hamarabb utolérik, mint a sánta kutyát.

A lónak négy lába van, mégis megbotlik.

Jótett helyébe jót várj!

Két dudás nem fér meg egy csárdában.